សភា​នឹង​​បោះឆ្នោត​តែងតាំង​ថ្នាក់​ដឹកនាំ​គណបក្ស​ប្រឆាំង​ក្នុង​សភា​នៅ​ថ្ងៃ​អង្គារ
លោក ​សម រង្ស៊ី​ ប្រធាន​គណបក្ស​សង្គ្រោះជាតិ​មិន​បាន​ឈរ​​ឈ្មោះ​ក្នុង​បញ្ជី​ជា​បេក្ខជន​ក្នុង​រចនា​សម្ព័ន្ធ​ថ្មី​របស់​រដ្ឋ​សភា​ទេ។
ភ្នំពេញ — យោងតាមកិច្ចព្រមព្រៀងរវាងគណបក្សប្រជាជនកម្ពុជា និងគណបក្សសង្គ្រោះជាតិ  លោកកឹម សុខានឹងត្រូវឈរឈ្មោះជាបេក្ខជនអនុប្រធានទី១នៃរដ្ឋសភាតែត្រូវមានសំឡេងគាំទ្រពីសមាជិកសភាជាប់ឆ្នោតទាំងពីរ។ រដ្ឋសភាគ្រោងនឹងបើកកិច្ចប្រជុំ នៅថ្ងៃអង្គារស្អែកនេះ ហើយរបៀបវារៈនៃកិច្ចប្រជុំមានចំនួនបីធំៗ គឺទីមួយបោះឆ្នោតជ្រើសរើសអនុប្រធានទីពីរនៃរដ្ឋសភាដែលមានលោកងួល ញ៉ិលជាបេក្ខជន ទីពីរបោះឆ្នោតជ្រើសរើសអនុប្រធានទី១ នៃរដ្ឋសភាដែលមានលោកកឹម សុខា ជាបេក្ខជន និងទីបីគឺបោះឆ្នោតជ្រើសរើសប្រធាននិងអនុប្រធានគណៈកម្មការទាំង១០នៃរដ្ឋសភា។ លោកយ៉ែម បុញ្ញឫទ្ធិ អ្នកនាំពាក្យគណបក្សសង្គ្រោះជាតិ មានប្រសាសន៍ថា សម្រាប់ការបោះឆ្នោតតែតាំងអនុប្រធានទីមួយ និងទីពីរនៃរដ្ឋសភាត្រូវធ្វើបន្ទាប់ពីបោះឆ្នោតជ្រើសរើសប្រធាននិងអនុប្រធានគណៈកម្មការជំនាញទាំង១០របស់រដ្ឋសភាជាមុនសិន ហើយរាល់ការបោះឆ្នោតត្រូវធ្វើឡើងដោយសម្ងាត់ដោយសំឡេងភាគច្រើនដាច់ខាត៥០%+១។ លោកបាននិយាយថា៖ «បាទ រើសសមាជិកគណៈកម្មការទាំង១០នោះហើយបានសមាជិកគណៈកម្មការទាំង១០ទៅរៀបចំបោះឆ្នោតជ្រើសរើសប្រធាន អនុប្រធាន និងលេខារបស់គណៈកម្មការនីមួយៗ»។ យោងតាមកិច្ចព្រមព្រៀងរវាងគណបក្សប្រជាជនកម្ពុជា និងគណបក្សសង្គ្រោះជាតិកាលពីចុងខែកក្កដា គណបក្សទាំងពីរបានព្រមព្រៀងគ្នារុះរើក្បាលម៉ាស៊ីនរដ្ឋសភាឡើងវិញ ដែលបច្ចុប្បន្នបានកាន់កាប់ទាំងស្រុងដោយគណបក្សប្រជាជនកម្ពុជាចាប់តាំងតំណែងប្រធានរដ្ឋសភា អនុប្រធានទាំង២ និងប្រធានអនុប្រធានគណៈកម្មការជំនាញទាំងអស់របស់រដ្ឋសភា។ លោកយ៉ែម បុញ្ញឫទ្ធិមានប្រសាសន៍ថា បេក្ខជនតែត្រូវឈរឈ្មោះជាប្រធាននិងអនុប្រធានគណៈកម្មការជំនាញទាំង១០របស់គណបក្សសង្គ្រោះជាតិរួមមាន៖ លោកអេង ឆៃអ៊ាងនឹងឈរឈ្មោះជាបេក្ខជនប្រធានគណៈកម្មការសិទ្ធិមនុស្សទទួលពាក្យបណ្តឹង អង្កេត និងទំនាក់ទំនងរដ្ឋសភា ព្រឹទ្ធសភា លោកសុន ឆ័យ ជាបេក្ខជនប្រធានគណៈកម្មការសេដ្ឋកិច្ច និងហិរញ្ញវត្ថុ លោកប៉ុល ហំម ជាបេក្ខជនប្រធានគណៈកម្មការវិនិយោគ កសិកម្មអភិវឌ្ឈន៍ជនបទ បរិស្ថាន និងធនធានទឹក លោកឡុង រីជាបេក្ខជនអនុប្រធានគណៈកម្មការមហាផ្ទៃការពារជាតិ និងមុខងារសាធារណៈ លោកស្រី ជូឡុង សូមូរ៉ាជាបេក្ខនារីអនុប្រធានគណៈកម្មការកិច្ចការបរទេស សហប្រតិបត្តិការអន្តរជាតិឃោសនាការ និងព័តមាន លោក អ៊ូ ច័ន្ទឫទ្ធិ ជាបេក្ខជនអនុប្រធានគណៈកម្មការនិតិកម្មនិងយុត្តិធម៌។ លោក យ៉ែម បុញ្ញឫទ្ធិ ជាបេក្ខជនប្រធានគណៈកម្មការអប់រំយុវជន និងកីឡា ធម្មការ និងកិច្ចការសាសនា វប្បធម៌ និងទេសចរណ៍។ លោកស្រី មូរ សុខហួរជាបេក្ខនារីប្រធានគណៈកម្មការសុខាភិបាល សង្គមកិច្ច និងកិច្ចការនារី។ លោកម៉ៅ មុនីវណ្ណ ជាបេក្ខជនអនុប្រធានគណៈកម្មការសាធារណការ និងដឹកជញ្ជូន និងចុងក្រោយគេគឺលោកយឹម សុវណ្ណជាបេក្ខជនប្រធានគណៈកម្មការអង្កេត បោសសម្អាត និងប្រឆាំងអំពើពុករលួយ។ ចំណែកលោកសម រង្ស៊ី ប្រធានគណបក្សសង្គ្រោះជាតិមិនបានឈរឈ្មោះក្នុងបញ្ជីជាបេក្ខជនក្នុងរចនាសម្ព័ន្ធថ្មីរបស់រដ្ឋសភាទេ។ មន្ត្រីគណបក្សបានបញ្ជាក់ថា លោកសម រង្ស៊ីគ្រាន់តែជាសមាជិកសភាតំណាងរាស្ត្រធម្មតាតែប៉ុណ្ណោះ។ លោក ឈាង វ៉ុន សមាជិកសភាខាងគណបក្សប្រជាជនកម្ពុជា មិនបានធ្វើអត្ថាធិប្បាយទេ ដោយលោកបាននិយាយថា កំពុងជាប់ប្រជុំ។ លោកបណ្ឌិត ឡៅ ម៉ុងហៃ អ្នកវិភាគឯករាជ្យ មានប្រសាសន៍ថា ការចូលកាន់កាប់តួនាទីថ្មីក្នុងក្បាលម៉ាស៊ីនរដ្ឋសភារបស់គណបក្សសង្គ្រោះជាតិអាចជួយជំរុញក្នុងការជួយដោះស្រាយបញ្ហានានា ព្រមទាំងរកផលប្រយោជន៍ជូនប្រជាពលរដ្ឋ៕